###### Keskeinen toimintaympäristö

Perustuslain ja keskeisten erityislakien velvoitteet koskien saamelaisia on koottu lukuun 1.

Maankäyttö- ja rakennuslain (132/1999) tavoitteena on (1 §) luoda edellytykset hyvälle elinympäristölle, edistää ekologisesti, taloudellisesti, sosiaalisesti ja kulttuurisesti kestävää kehitystä sekä turvata jokaisen osallistumismahdollisuus asioiden valmisteluun, suunnittelun laatuun ja vuorovaikutteisuuteen, asiantuntemuksen monipuolisuuteen ja avoimeen tiedottamiseen.

Ympäristövaikutusten arviointimenettelystä annetun lain (468/1994) tavoitteena on edistää ympäristövaikutusten arviointia ja yhtenäistä huomioon ottamista suunnittelussa ja päätöksenteossa sekä lisätä kansalaisten tiedonsaantia ja osallistumismahdollisuuksia. Ympäristövaikutuksella tarkoitetaan YVA-lain 2 §:n 1 kohdan mukaan hankkeen tai toiminnan aiheuttamia välittömiä ja välillisiä vaikutuksia Suomessa ja sen alueen ulkopuolella a) ihmisten terveyteen, elinoloihin ja viihtyvyyteen, b) maaperään, vesiin, ilmaan, ilmastoon, kasvillisuuteen, eliöihin ja luonnon monimuotoisuuteen, c) yhdyskuntarakenteeseen, rakennuksiin, maisemaan, kaupunkikuvaan ja kulttuuriperintöön, d) luonnonvarojen hyödyntämiseen sekä e) muissa kohdissa mainittujen tekijöiden keskinäisiin vuorovaikutussuhteisiin.

Metsähallituslain (1378/2004) 4 §:n mukaan Metsähallituksen tulee huomioida toiminnassaan biologinen monimuotoisuus sekä saamelaiskulttuurin harjoittamisedellytykset.

Lainsäädännöllisten velvoitteiden lisäksi valtioneuvosto on sitoutunut kehittämään vaikutusten 65 arviointiprosessia. Kulttuurin tulevaisuudesta eduskunnalle antamassaan selonteossa valtioneuvosto on sitoutunut laatimaan valtakunnallisen kulttuuriympäristöstrategian ja kehittämään kulttuurivaikutusten arviointia sekä kulttuuriympäristön tilan seurantajärjestelmiä osana ympäristövaikutusten arviointia.

###### Työryhmän työskentely:

Työryhmä on suomentanut ja julkaissut Akwé: Kon -ohjeet. Työryhmä on teettänyt selvityksen ohjeiden suhteesta Suomen lainsäädäntöön ja ympäristövaikutusten arviointimenettelyyn (YVA) (liite 3). Saamelaisten kotiseutualueella on ollut vain yksi YVA -menettely, Kuttura-Repojoki tiehanke, jonka hankkeesta vastaava keskeytti arviointiohjelmavaiheen jälkeen. Laissa määritelty kynnys YVA-menettelyn soveltamiseksi on ollut korkea. Saamelaisten kotiseutualueen erityispiirteiden huomioon ottaminen merkitsee pienempienkin hankkeiden saattamista YVA- menettelyn piiriin. Esimerkiksi tuulivoimahankkeissa YVA-menettelyn soveltamisraja on vähintään 10 kappaletta yksittäisiä laitoksia tai kokonaisteho vähintään 30. Saamelaisten kotiseutualueella pienemmätkin tuulivoimahankkeet voi olla syytä saattaa YVA-menettelyyn ELY-keskuksen päätöksellä.

Akwé: Kon -ohjeiden laajuuden ja työryhmän muiden tehtävien johdosta työryhmä on käsitellyt Akwé: Kon -ohjeiden suhdetta myös maankäyttö- ja rakennuslakiin sekä muuhun maankäytön ohjausjärjestelmään.

YVA-lainsäädännössä ja maankäyttö- ja rakennuslaissa ei kiinnitetä erikseen huomiota biodiversiteettisopimuksen artiklojen 8(j) ja 10(c) velvoitteisiin. YVA-lainsäädännössä ja maankäyttö- ja rakennuslaissa käsitellään myös kulttuuristen ja sosiaalisten vaikutusten arviointia, mutta ei samassa laajuudessa kuin Akwé: Kon -ohjeissa.